b'\n_START_ARTICLE_\nUnholy\n_START_SECTION_\nAlkuajat\n_START_PARAGRAPH_\nUnholy perustettiin vuonna 1988 nimell\xc3\xa4 Holy Hell. Nimeksi vaihdettiin Unholy heti seuraavana vuonna. Unholyn musiikkityylille ei tuossa vaiheessa ollut nime\xc3\xa4. Siin\xc3\xa4 oli vaikutteita 1970-luvun Black Sabbathista, 1980-luvun Celtic Frostista ja Voivodista. Raskaus ja melankolisuus viittasivat Candlemassiin, joka oli ensimm\xc3\xa4inen doom metal -tyylisuuntaa klassisimmillaan edustanut yhtye. Koska Unholy oli monen muun ominaispiirteens\xc3\xa4 ohella my\xc3\xb6s t\xc3\xa4t\xc3\xa4, lehdist\xc3\xb6 m\xc3\xa4\xc3\xa4ritteli Unholyn doom metal -yhtyeeksi. Kyseisen tyylisuunnan kehittyess\xc3\xa4 alalajeiksi Unholyn musiikkityyliksi on m\xc3\xa4\xc3\xa4ritelty muun muassa black doom, funeral doom ja avantgarde doom._NEWLINE_Monien demojulkaisujen j\xc3\xa4lkeen Unholy teki vuonna 1990 demon Trip To Depressive Autumn, joka toi levytyssopimuksen it\xc3\xa4valtalaisen Lethal Recordsin kanssa.\n_START_SECTION_\nEnsimm\xc3\xa4iset albumit\n_START_PARAGRAPH_\nEnsimm\xc3\xa4inen albumi \xc3\xa4\xc3\xa4nitettiin vuonna 1992 Wieniss\xc3\xa4 ja julkaistiin vuonna 1993 nimell\xc3\xa4 From the Shadows. Lethal Records solmi my\xc3\xb6s Trip To Depressive Autumn -demosta Yhdysvallat kattavan julkaisusopimuksen Wild Rags Recordsin kanssa. _NEWLINE_Unholy vaihtoi levy-yhti\xc3\xb6kseen italialaisen Avantgarde Musicin ja julkaisi The Second Ring of Power -albumin vuonna 1994. Sit\xc3\xa4 myytiin hyvin ja yhtyeen ura oli nousussa. Julkaisua seuraavana vuonna kuitenkin yhtyeen sis\xc3\xa4isten ristiriitojen vuoksi yhtye p\xc3\xa4\xc3\xa4tti vet\xc3\xa4yty\xc3\xa4 alalta. Kun yhtye puolentoista vuoden j\xc3\xa4lkeen koottiin uudelleen, toinen perustajaj\xc3\xa4sen Jarkko Toivonen j\xc3\xa4tettiin pois kokoonpanosta._NEWLINE_Kolmas albumi Rapture ilmestyi vuonna 1997. Kappaleiden sovitukset olivat saaneet lis\xc3\xa4\xc3\xa4 i\xc3\xa4n tuomaa kypsyytt\xc3\xa4. Sanoituksissa nuoruuden uho oli vaihtunut filosofisiin pohdintoihin el\xc3\xa4m\xc3\xa4n peruskysymyksist\xc3\xa4. Musiikillisesti Rapture oli yhtyeen tummasointisin, raskain ja ahdistavin tuotos. Kriitikot ylistiv\xc3\xa4t albumia, mutta suurta ostajakuntaa se ei tavoittanut.\n_START_SECTION_\nViimeiset vuodet\n_START_PARAGRAPH_\nYhtye halusi vaihtaa suurempaan levy-yhti\xc3\xb6\xc3\xb6n saadakseen k\xc3\xa4ytt\xc3\xb6\xc3\xb6ns\xc3\xa4 lis\xc3\xa4\xc3\xa4 markkinointiresursseja ja kansainv\xc3\xa4lisi\xc3\xa4 esiintymismahdollisuuksia. Viimeiseksi j\xc3\xa4\xc3\xa4nyt albumi Gracefallen julkaistiin vuonna 1999. Kappaleiden sovitukset kuulostivat aiempaa yhten\xc3\xa4isemmilt\xc3\xa4 ja helpommin l\xc3\xa4hestytt\xc3\xa4vilt\xc3\xa4, vaikka melankolinen pohjavire olikin viety \xc3\xa4\xc3\xa4rimmilleen.  _NEWLINE_Unholy k\xc3\xa4vi pitki\xc3\xa4 neuvotteluja muun muassa yhdysvaltalaisen Relapsen kanssa samalla, kun uutta musiikkia s\xc3\xa4vellettiin seuraavaa levy\xc3\xa4 varten. Vuonna 2002 Unholy kyll\xc3\xa4styi Relapsen p\xc3\xa4\xc3\xa4m\xc3\xa4\xc3\xa4r\xc3\xa4tt\xc3\xb6m\xc3\xa4\xc3\xa4n ja tempoilevaan neuvottelupolitiikkaan ja p\xc3\xa4\xc3\xa4tti keskeytt\xc3\xa4\xc3\xa4 neuvottelut. Koska muut levy-yhti\xc3\xb6ehdokkaat oli jo aiemmassa vaiheessa j\xc3\xa4tetty neuvottelujen ulkopuolelle, yhtye joutui tyhj\xc3\xa4n p\xc3\xa4\xc3\xa4lle. Seurauksena Unholy turhautui koko musiikkibisnekseen eik\xc3\xa4 en\xc3\xa4\xc3\xa4 halunnut aloittaa levy-yhti\xc3\xb6n etsint\xc3\xa4\xc3\xa4 uudelleen alusta. Yhtye julisti itsens\xc3\xa4 virallisesti lakkautetuksi.\n_START_SECTION_\nVinyylijulkaisu ja j\xc3\xa4\xc3\xa4hyv\xc3\xa4iskiertue\n_START_PARAGRAPH_\nVuonna 2009 suomalainen Rusty Crowbar Records ilmaisi kiinnostuksensa julkaista yhtyeen demonauhat vinyylilevyin\xc3\xa4. Levyjen kylki\xc3\xa4isen\xc3\xa4 p\xc3\xa4\xc3\xa4tettiin julkaista yhtyeen 32-sivuinen historiikki-kirjanen, joka sis\xc3\xa4lsi harvinaista materiaalia yhtyeen alkuaikojen toiminnasta sek\xc3\xa4 t\xc3\xa4ydellisen diskografian sanoituksineen ja tekij\xc3\xa4tietoineen. Tekstiosuus pohjautui levy-yhti\xc3\xb6n edustaja Ilkka Aatsingin yhtyeelle esitt\xc3\xa4miin kysymyksiin, joihin vastasivat p\xc3\xa4\xc3\xa4asiassa ns. alkuper\xc3\xa4iskokoonpanoon kuuluneet j\xc3\xa4senet. Vinyylit julkaistiin kev\xc3\xa4\xc3\xa4ll\xc3\xa4 2011 kolmena levyn\xc3\xa4, joista yksi oli tuplalevy._NEWLINE_Vinyyliprojektin aikana brittil\xc3\xa4inen Peaceville Records hankki julkaisuoikeudet Unholyn tuotantoon toimintansa lopettaneelta Avantgarde Musicilta. Peaceville julkaisi Unholyn koko CD-tuotannon modernisoituina versioina lis\xc3\xa4materiaalilla t\xc3\xa4ydennettyn\xc3\xa4 (mm. ennenjulkaisematon kappale ja keikkataltiointi vuodelta 1994) kev\xc3\xa4\xc3\xa4n ja kes\xc3\xa4n 2011 aikana. Samalla alkoi voimistua huhuja, joiden mukaan Unholy olisi palaamassa keikkalavoille. Syksyn aikana yhtye p\xc3\xa4\xc3\xa4tti tehd\xc3\xa4 yhdistetyn paluu- ja j\xc3\xa4\xc3\xa4hyv\xc3\xa4iskiertueen kes\xc3\xa4ll\xc3\xa4 2012. Ty\xc3\xb6- ja perheasiat sek\xc3\xa4 pitk\xc3\xa4t v\xc3\xa4limatkat yhtyeen j\xc3\xa4senten asuinpaikkakuntien v\xc3\xa4lill\xc3\xa4 hankaloittivat keikkojen k\xc3\xa4yt\xc3\xa4nn\xc3\xb6n j\xc3\xa4rjestelyj\xc3\xa4, joten lopullinen keikkakalenteri typistyi nelj\xc3\xa4\xc3\xa4n festivaalikeikkaan. Keikkapaikat olivat: Hammer Open Air ja Jalometalli Suomessa, Hell\'s Pleasure Saksassa ja Dark Bombastic Evening Romaniassa. Keikat soitettiin kahden kitaristin kokoonpanolla, ilman koskettimia; samalla kokoonpanolla, joka oli mukana Trip To Depressive Autumn -demolla ja levyjen uudelleenjulkaisuprojektissa. _NEWLINE_Kuten yhtyeen historiassa aiemminkin, ulkomusiikilliset seikat saivat paluukiertueella odottamatonta huomiota. Yhtyeen ulkoasu oli suunniteltu Kellopeliappelsiinin hengess\xc3\xa4 ja oli metalliyhtyeelle ep\xc3\xa4tyypillinen. Se kirvoitti paljon kommentteja siit\xc3\xa4, miten metalliyhtyeen "ei pit\xc3\xa4isi pukeutua". Unholy ei kritiikist\xc3\xa4 v\xc3\xa4litt\xc3\xa4nyt ja kohu k\xc3\xa4\xc3\xa4ntyi kes\xc3\xa4n edetess\xc3\xa4 julkisuushy\xc3\xb6dyksi kuten 1990-luvun alkupuolella, jolloin Unholyn lavaesiintymisi\xc3\xa4 v\xc3\xa4rittiv\xc3\xa4t erilaiset rituaalimaiset teot, kuten norjalaisten black metal -yhtyeiden levyjen polttaminen lavalla. Kes\xc3\xa4n keikkojen j\xc3\xa4lkeen Unholy j\xc3\xa4i alkuper\xc3\xa4isen suunnitelmansa mukaisesti el\xc3\xa4kkeelle.\n_START_SECTION_\nTyylilaji ja vastaanotto\n_START_PARAGRAPH_\nL\xc3\xa4hinn\xc3\xa4 undergroundskeness\xc3\xa4 tunnettu yhtye mainittiin useissa kansainv\xc3\xa4lisiss\xc3\xa4 musiikkialan pienlehdiss\xc3\xa4 doom metalin uranuurtajaksi, koska se kehitti musiikkityyli\xc3\xa4 voimakkaasti poisp\xc3\xa4in vanhan koulukunnan doom metalista kohti avantgardistisempaa otetta. Uudesta tyylist\xc3\xa4 otettiin my\xc3\xb6hemmin paljon vaikutteita doom metal -yhtyeiden piiriss\xc3\xa4. Unholy toi perinteiseen doom metaliin omia mausteitaan: riitasointujen tarkoituksellinen k\xc3\xa4ytt\xc3\xb6, usein hyvin omituinen ja kuulijassa ahdistusta ja ristiriitoja synnytt\xc3\xa4v\xc3\xa4 \xc3\xa4\xc3\xa4nimaailma sek\xc3\xa4 klassisen musiikin vaikutteet.'